《寿宁庵夜宿》
明代·袁华

偶成绰山游，西风吹落日。
大田登禾黍，高林收枣栗。
仰羡松柏姿，俯惭蒲柳质。
石县王果崖，花雨维摩室。
白雪浮茗瓯，缥囊散书帙。
抚事困诛求，拯时乏经术。
纷争若蝼蚁，相持如蚌鹬。
可怜鸱吓鼠，何异裈处虱。
郊居便樵苏，野服忘巾栉。
独乐五亩园，素封千树橘。
被酌坐逃禅，铭墓亲操笔。
梦幻前后身，道悟中边蜜。
剧谈更抵掌，展席成促膝。
煌煌斗回杓，耿耿月离毕。
水声远澎湃，竹影互蒙密。
清坐不知疲，东方启明出。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。